Document ID: 32014R0733

UREDBA KOMISIJE (EU) št. 733/2014
z dne 24. junija 2014
o spremembi Uredbe (ES) št. 1418/2007 glede izvoza nekaterih odpadkov za predelavo v nekatere države, ki niso članice OECD
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov (1) in zlasti člena 37 Uredbe,
po posvetovanju z zadevnimi državami,
ob upoštevanju naslednjega:
(1)
Komisija v skladu s členom 37 Uredbe (ES) št. 1013/2006 redno posodablja Uredbo Komisije (ES) št. 1418/2007 (2) glede izvoza nekaterih odpadkov za predelavo v nekatere države, za katere se Sklep OECD o nadzoru prehoda odpadkov preko meja (3) (v nadaljnjem besedilu: Sklep OECD) ne uporablja. Komisija je vsem državam, za katere se Sklep OECD ne uporablja, poslala pisno zahtevo za pisno potrditev, da se odpadki in mešanice odpadkov iz Priloge III ali IIIA k Uredbi (ES) št. 1013/2006, katerih izvoz ni prepovedan v skladu s členom 36 navedene uredbe, lahko izvažajo iz Evropske unije za predelavo v zadevni državi, ter podatke o tem, kateri postopek kontrole, če sploh, se bo v ciljni državi uporabil. Komisija je prejela odgovore od 74 držav. Prilogo k Uredbi (ES) št. 1418/2007 bi zato bilo treba ustrezno spremeniti, da se upoštevajo prejeti odgovori.
(2)
Svet OECD je 13. februarja 2013 potrdil mnenje Odbora za okoljsko politiko v zvezi s skladnostjo Izraela s Sklepom OECD. Člen 37(2) Uredbe (ES) št. 1013/2006 se tako za navedeno državo ne uporablja več, zato bi bilo treba vnos za Izrael črtati iz Priloge k Uredbi (ES) št. 1418/2007.
(3)
Nova Zelandija je država, za katero se Sklep OECD uporablja. Člen 37 Uredbe (ES) št. 1013/2006 se tako za navedeno državo ne uporablja, zato bi bilo treba vnos za Novo Zelandijo črtati iz Priloge k Uredbi (ES) št. 1418/2007 -
SPREJELA NASLEDNJO UREDBO:
Člen 1
Priloga k Uredbi (ES) št. 1418/2007 se spremeni v skladu s Prilogo k tej uredbi.
Člen 2
Ta uredba začne veljati štirinajsti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 24. junija 2014

Labels: 3
5
20